google/wiki40b huggingface dataset:
איציאר איטוניו

ביוגרפיה

איטוניו נולדה ברשות המקומית בסאורי בחבל הבסקים שבספרד. היא למדה משחק בבית הספר המקומי לתיאטרון, ובנוסף למדה סוציולוגיה. שפת האם שלה היא ספרדית, אך היא למדה בסקית בגיל 19.

קריירה

את תפקידה הראשון כשחקנית היא גילמה בסרט הבסקי שלום אולנצרו, שלום (בבסקית: Agur Olentzero, agur), אשר יצא לאור בשנת 1997.
בשנת 2001 היא שיחקה באופרת הסבון הבסקית גונקלה (בבסקית: Goenkale) את דמותה של נק'אן ביתיה, שוטרת לסבית מהכפר הבדיוני ארלדה. היא שיחקה את התפקיד עד 2015, כאשר הסתיימו שידורי הסדרה. תפקיד זה הגביר את חשיפתה בארץ הבסקים.
היא המשיכה בקריירת המשחק, בסרטים פרחים  (2015, בבסקית: Loreak) וצפרדעים (2016, בבסקית: Igelak). בשנת 2017, היא עזבה את ארץ הבסקים לטובת סדרת הטלוויזיה בית הנייר שבה היא גילמה את תפקיד המפקחת ראקל מוריליו.
בנוסף לתפקידי הקולנוע, הטלוויזיה והתיאטרון שלה, היא גם זמרת בשלוש להקות: Dangiliske,EZ3 ו-INGOT.
בית תפוח

בֵּית תַּפּוּחַ הייתה עיר מקראית בנחלת שבט יהודה, הנזכרת פעם אחת בתנ"ך (תפוח נוספת נזכרת כעיר של שבט אפרים בנחלת שבט מנשה, ותפוח נוספת נזכרת בשפלת יהודה).
העיר נזכרת בספר יהושע בתיאור ערי הר חברון: "אֲרַב וְרוּמָה וְאֶשְׁעָן וינים (וְיָנוּם) וּבֵית תַּפּוּחַ וַאֲפֵקָה וְחֻמְטָה וְקִרְיַת אַרְבַּע הִיא חֶבְרוֹן וְצִיעֹר  עָרִים תֵּשַׁע וְחַצְרֵיהֶן".
אוסביוס, בחיבורו האונומסטיקון (תחילת המאה ה-4 לספירה), קישר בין עיר זו לבין העיר הכנענית "תפוח", שאת מלכה הכה יהושע בן נון.
העיר הקדומה מזוהה כיום עם הכפר הערבי "תפוח" (تفوح) שממערב לחברון, שבקרבתו מערות קבורה רבות ושרידי מבנים קדומים.
ארתור לוריא

ביוגרפיה

ארתור לוריא נולד ביוהנסבורג שבדרום אפריקה בשנת 1903, בן להורים עשירים שהיגרו מליטא, במשפחה ציונית ידועה.
לאחר שסיים את לימודי התיכוניים ב-King Edward VII. School בעירו, למד משפטים באוניברסיטת קייפטאון, ולאחר מכן השתלם במשפטים באוניברסיטת הרווארד והוסמך כעורך דין. מ-1927 עד 1933 עבד כעורך דין ביוהנסבורג, ובאותה עת שימש כמרצה למשפטים באחת מאוניברסיטאות דרום אפריקה. בשנת 1932 נבחר לנשיא ההסתדרות הציונית ביוהנסבורג. בשנים 1933–1940 שירת כאיש המחלקה המדינית של הסוכנות היהודית בתפקיד הנציג המדיני של הסוכנות בלונדון.
בשנת 1940, בימי מלחמת העולם השנייה, היה בארצות הברית ושימש עד לשנת 1946 כמזכיר ועד החירום של ציוני אמריקה (American Zionist Emergency Council) בניו יורק – גוף שהוקם על ידי ההנהלה הציונית בדצמבר 1939, זמן לא רב לאחר פרוץ המלחמה, נוכח האפשרות של הגבלת פעילותה של ההנהלה הציונית בלונדון ובירושלים עקב המלחמה.
לוריא היה מבין המנהיגים הציונים הראשונים שנודע להם על דבר הפתרון הסופי – ההשמדה הטוטאלית של יהודי אירופה על ידי הנאצים – כאשר ב-11 בפברואר 1942 שיגר אליו ריכרד ליכטהיים, נציג הסוכנות היהודית בשווייץ איגרת שבה מסר לו על מצבם ההולך ומחמיר של יהודי אירופה ותיאר את גורלם בנימה של ייאוש, בכותבו כי ככל שהמלחמה תימשך, "ברור כי מספר הקורבנות היהודים ילך ויגדל" וסיים: "מתינו בסופה של מלחמה זו לא ימנו אלפים או מאות אלפים, כי אם מיליונים אחדים". לוריא מצִדו התרשם כי יהודי ארצות הברית והציבור האמריקאי לא יפעלו רבות להצלת יהודי אירופה. ב-25 בספטמבר 1942 כתב לליכטהיים: "למרבה הצער לא חלה כאן התעוררות של ממש במצפון הציבור ביחס לנושא זה... נפוצים בוודאי מידע מסוים ותחושה של אימה וחוסר אונים לנוכח האסון, אך במה שנוגע לכלל הציבור האמריקאי – הרי אף שמפעם לפעם מתפרסמות ידיעות הדנות בגירוש ובטבח, העניין כולו רחוק מעיניו, ההתענינות מתרכזת, אולי באורח בלתי נמנע במאורעות הקרובים לו יותר". לוריא הוסיף וכתב לליכטהיים כי תמונת מצב יהודי אירופה שתיאר ליכטהיים "היא בגדר לא-תיאמן" וכי איגרתו של ליכטהיים הותירה אצלו "תחושה של יאוש כמעט מוחלט".
לאחר תום המלחמה וייסוד האו"ם נתמנה לוריא בשנת 1946 למנהל המשרד לענייני האו"ם של הסוכנות היהודית. לאחר הקמת מדינת ישראל כיהן לוריא בשנים 1948–1953 כקונסול ישראל בניו יורק. כאשר נתקבלה מדינת ישראל לאו"ם בשנת 1949, הוא נתמנה בנוסף לתפקידו כקונסול להיות סגן ראש משלחת ישראל לאו"ם. בשנים 1954 עד 1957 היה סגן המנהל הכללי של משרד החוץ. בשנים 1957–1960 כיהן כשגריר ישראל בקנדה, ומ-1960 עד 1965 היה שגריר ישראל בלונדון, לאחר מכן היה המשנה למנכ"ל משרד החוץ, ומ-1969 ועד מותו כיהן כשגריר מיוחד וכיועץ מדיני לשר החוץ.
בשנת 1926 נישא לקלרה רות צ'ייס, בתו של אדוארד מקס צ'ייס, סוחר ונדבן יהודי-אמריקאי ממנצ'סטר שבניו המפשייר, ארצות הברית.

בנם דניאל נורמן לוריא היה מחנך וספרן בארצות הברית.
אחיו נורמן לוריא היה מפיק סרטים, שייסד בירושלים את החברה הארץ-ישראלית לסרטים.
ארתור לוריא נפטר בירושלים בשנת 1978 לאחר מחלה קצרה, בן 75 במותו. נקבר בהר המנוחות.
Two Princes

רקע

השיר יצא כסינגל בשנת 1993 מתוך האלבום "Pocket Full of Kryptonite" וזכה להצלחה רבה בעולם. הוא הגיע למקום השביעי במצעד הבילבורד הוט 100 בארצות הברית, ולמקום השלישי בבריטניה. השיר זכה גם להצלחה באוסטרליה וקנדה. השיר היה למצליח ביותר של הלהקה.
השיר נבחר למקום ה-41 במצעד 100 השירים הגדולים ביותר של שנות ה-90 שערך ערוץ VH1. 
בישראל שימש השיר כנעימת הסיום של תוכנית הטלוויזיה קומדי סטור.
הוידאו קליפ לשיר צולם בשחור-לבן ובו נראית הלהקה בביצוע השיר.
ניצה ולחם

היסטוריה אישית

בספטמבר 2006 פרסם רועי כפרי לראשונה ברשת סרטון, באתר Flix (אתר הסרטונים של "תפוז אנשים"), ואותו ערך, צילם והציג מול המצלמה. לאחר מכן החל לעבוד כעורך תוכן ב-Flix, שם יצר את סדרת הרשת "חתולונובלה" שזכתה לפרסום רב ברשתות החברתיות השונות. במסגרת העבודה פגש את ניב מג'ר שבשנת 2007 החל גם הוא להעלות סרטונים לאתר Flix, יחד עם חבריו, תחת השם "חבורת ניתוח קיסרי". אחר כך החל לעבוד באתר Flix כעורך וגרפיקאי.

פעילות באינטרנט

הצוות התפרסם באמצעות הסרטונים שהעלו באתר Flix שבו עבדו יחד, בעיקר בזכות הומור הנונסנס, הקטעים המוזיקליים והגרפיקה שהשתפרה מפרק לפרק. הם זכו להכרה בעיקר בזכות הסרטונים "שיח קסמים", "האמת שנפגעתי" (בשיתוף עם אסי כהן) "הורג אותך", "צא רפא", "שיחות עם אלוהים" ו"חלום על לחם". לאחר שרכשו מוניטין והכרה אינטרנטית, החלו לצרף לסרטונים שחקני אורח ידועים, ובהם הסופר מאיר שלו, אנה ארונוב, מני פאר, שימי תבורי, דאנה איבגי ושלמה גרוניך.
בסוף 2012 עזבו כפרי ומג'ר את עבודתם באתר Flix, אך לא הפסיקו את פעילותם האינטרנטית כצמד, הם אפילו עשו סרטון פרידה מהאתר ששמו "קידוש אחרון במשרד" בו הופיעו בתפקידי אורח שימי תבורי והילד שמופיע בפוסטר "רפי995", רפי חסון.
כיום השניים מעלים מדי פעם סרטונים חדשים לאתר YouTube.

הכרה טלוויזיונית

בשנת 2011, בעונה השנייה של התוכנית הקומית "קאמבק" המשודרת בערוץ HOT Comedy Central של חברת HOT, הופיעו כפרי ומג'ר כ"ניצה ולחם" בפינה בסוף התוכנית, בפורמט דומה לסרטונים שהעלו לרשת.
משחקו של המלאך

תקציר העלילה

עלילת הספר מתרחשת בברצלונה הסוערת של שנות העשרים. סופר צעיר, דויד מרטין, בחור צעיר ודל אמצעים שמאז ילדותו חלם להיות סופר, מקבל את הזדמנותו הראשונה במקום בו עד כה שירת כעובד זוטר בלבד, משרדי "קול התעשייה". סגן עורך העיתון, דון באסיליו מורגס, מציע לו לכתוב סיפור בהמשכים לעיתון, עקב המלצתו של דון פדרו וידאל אשר נחשב כעיתונאי הבכיר ביותר במערכת. מרטין החל לכתוב את סיפורו הראשון אשר יצא לאור - "מסתרי ברצלונה" - כאשר הוא בן 16 בלבד. ספר זה מתפרסם כטור שבועי וזוכה להד הצלחה גדול.
דויד, הסופר הצעיר, מגיע מבית בו אביו היה אדם נוקשה שהתנגד בכל תוקף, לדבריו, לבזבוז הזמן והחשמל הנצרך לשם קריאת ספרים בלילות. הוא רצה שבנו היחיד יצא לעבוד ויביא פרנסה הביתה אך לשווא.
שנה לאחר הצלחתו המסחררת ככתב "מסתרי ברצלונה", מוצא עצמו דויד מפוטר מהעיתון. דויד לוקח את הבשורה באופן אישי וקשה, אך מהר מאוד מתבהר לו כי כל עניין הפיטורין היה מתוכנן מראש ונעשה למענו ולמען עתידו כסופר מצליח. מיד לאחר מכן הוא מקבל הצעה אטרקטיבית (שמתבררת בהמשך כהצעה דרקונית) לכתוב עבור הוצאת ספרים וכך הוא מתחיל לכתוב בשם בדוי סדרת ספרים הנקראת "עיר הארורים" ומצבו הכלכלי משתפר.
חיי הרגש של דוד אינם פשוטים - מושא אהבתו נישאה לידידו הטוב ביותר, והוא עצמו מחוזר על ידי בחורה אחרת שלה הוא מסדר להינשא לבחור שלישי. לאחר כשנתיים של עבודה מאומצת הוא עובר ל'בית הצריח' - בית מסתורי שעמד נטוש במשך שנים רבות.
בהמשך הוא מקבל מידי מו"ל פריזאי הצעה שאי אפשר לסרב לה - לכתוב ספר שבו ימציא דת חדשה שתסחוף אחרי את ההמונים וכל זה תמורת מאה אלף פרנק. דוד מתחיל בכתיבה, ולאט לאט מתברר לו שהוא מכר את נפשו לשטן... דוד מתחיל לחקור את העניינים הסובבים אותו, ומעורר מחול שדים שאינו נעצר לרגע והגופות סביבו מתחילות להיערם.
טד טלי

חייו

נולד כתיאודור ויליאם טלי בצפון קרוליינה. למד באוניברסיטת ייל בפקולטה לדרמה. בתום לימודיו, החל לביים הצגות תיאטרון וסרטי טלוויזיה. אולם עבודתו המפורסמת ביותר היא כתיבת התסריט ל"שתיקת הכבשים", עליה גם זכה בפרס האוסקר ובפרסים נוספים. בשנות התשעים חיבר תסריטים לסרטים עצמאיים. בשנת 2001 היה אמור לכתוב את התסריט ל"חניבעל", אך לאחר שהוא והבמאי ג'ונתן דמי ראו כי אינם מתחברים לספר, הוטלה משימת הכתיבה על דייוויד מאמט. לטענת טלי, הוא חש רגשות אשמה משום שהרגיש "חייב" לתומאס האריס על האוסקר.
אולם בשנת 2002 נשכר על ידי דינו דה לורנטיס לכתוב את התסריט ל"דרקון אדום", ובכך סגר מעגל עם תומאס האריס. עוד מפועלו: הפיק בהתנדבות את הסרט "המשימה מאדים" (2000), שימש יועץ ל"שרק 2" (2004) ול"מדגסקר" (2005).
בשנת 2018 לקח חלק בכתיבת התסריט לדרמת המלחמה "12 לוחמים" לצד פיטר קרייג ובבימויו של ניקולאי פוגלסיג
ליאון אנגלסברג

אודות

אנגלסברג נולד בוורשה בשנת 1919 למשפחה יהודית בורגנית והוא אחד מארבעה ילדים. עם פרוץ מלחמת העולם השנייה נהרג אחיו הבכור בהפצצות הנאצים וליאון ברח עם אחיו הבוגר ללבוב ומשם לברית המועצות.
בשנת 1943 הוא התגייס ליחידת חיל הרגלים הפולני שסופחה לצבא הסובייטי. הוא השתתף במלחמה ונפצע בעינו בקרב. הוריו ואחותו התאומה שנותרו בורשה נספו בשואה.
עם סיום המלחמה חזר לוורשה, ולמד באקדמיה לאמנות של ורשה, וסיים את לימודיו בשנת 1950. הוא עלה לישראל 1957, תקופה קצרה התגורר במעברה ליד חיפה ואחר כך עבר לירושלים לשכונת אבו תור, שם התגורר עד יום מותו.
בחייו לא זכה להכרה רבה, אולם לאחר מותו יצירותיו נמכרו במיליוני שקלים ועשרות מציוריו הוצגו במוזיאון תל אביב לאמנויות.
רבים מציוריו מתארים את נופי ירושלים וסביבתה וכן חלק מציוריו עוסקים במראות השואה.
נפטר ב-1998 מדלקת ריאות והוריש את רכושו למדינה. הוא ביקש בצוואתו להפוך את הסטודיו שלו למרכז תרבות, ואת למסור את אוסף הכינורות שלו ביקש למסור לנגנים צעירים.
הרפתקאות ג'קי צ'אן

תקציר העלילה

בסדרה ג'קי צ'אן הנו ארכאולוג, מומחה באמנויות לחימה וסוכן חשאי המתגורר מעל חנות העתיקות של דודו בסן פרנסיסקו שבקליפורניה. לאחר שצ'אן מוצא מגן קסום בטירה בבוואריה המכיל קמע אחד מתוך תריסר, הוא נרדף כעת על ידי ארגון פשע המכונה "יד האופל" המונהג על ידי נבל בשם ואלמונט, אשר מעוניין להשיג את הקמע הקסום על מנת לשלוט בעולם. כעת ג'קי צ'אן ואחייניתו ג'ייד, חייבים לשתף פעולה מול ארגון אכיפת חוק סודי המכונה "Section 13" על מנת לסכל את תוכניותיהם הזדוניות של ארגון "יד האופל". מנהיגו של ארגון זה הוא אדם בשם ולמונט. עוזריו, פין, רטסו וצ'או, אינם יוצלחים במיוחד. עוזר נוסף שהיה לו, טורו(יפני ענק בעל כוח פיסי רב) היה מוצלח יותר. הקמעות השונים נבדלים זה מזה בחיה המופיעה עליהם ובכוח של כל אחד מהם. "קמע השור", למשל, מעניק כוח פיסי עצום. לעומתו מעניק "קמע העכברוש" תנועה למשהו שאין לו תנועה. שנדו, דרקון ירוק בצד של ולמונט ואנשיו, הפך לפסל לאחר שהקמעות שהיו חלק ממנו לא היו ברשותו. מה שכן נותרה לו יכולת הדיבור, וכדי לחזור לעולם הוא צריך את שאר הקמעות.
שדות גולדברג

שדות גולדברג (ידוע גם בשם "ילדתי שלי", על פי מילותיו הראשונות) הוא פזמון שכתב, הלחין וביצע מאיר אריאל. השיר יצא לאור בשנת 1984.

על השיר

השיר יצא לאור בשנת 1984 ונכלל באלבומו השני של מאיר אריאל "...וגלוי עיניים". השיר מתכתב עם שירה של לאה גולדברג "האומנם".
הדובר בשיר הוא אדם המזהיר את ילדתו מפני סכנות העומדות בפתח, מפני פיתויים המופיעים סביבה ומפני מקסמי שווא העלולים לאכזבה.

ההשוואה בין השיר האומנם לשיר שדות גולדברג

השיר נקרא "שדות גולדברג", כשם משפחתה של המשוררת לאה גולדברג. הוא מתכתב עם שירה "האמנם" שפורסם לראשונה בשנת 1943 בתקופת השואה. בשירה של גולדברג נכתב "את תלכי בשדה לבדך" בעוד בשירו של אריאל נאמר "אל תלכי לבדך בשדה". אצל גולדברג נאמר "ה"שיבולים ידקרוך" ואצל אריאל נכתב "לבך נמרט נשרט". בעוד גולדברג כתבה על "עלי אספסת", מאיר אריאל שר על "עלי בננה". בשיר של גולדברג נאמר "ראי השלולית הזהוב" והשירו של גולדברג נאמר "מרחב השדה המוזהב". מאיר אריאל פירש את השיר "האמנם" כקריאה לנערה לצאת אל המרחב, ובשירו הוא מזהיר את הנמענת מפני הסכנות.
המופע המוזיקלי של ג'ק

עלילה

בכל פרק, ג'ק וחבריו, מל ומרי, מנגנים מוזיקה שונה במועדון המוזיקלי שלהם ולעיתים קרובות מלווים בבובות אחרות או מוזיקאים אנושיים.
האגודה להפצת אוריינות בקרב הגאורגים

האגודה להפצת אוריינות בקרב הגאורגים (בגאורגית: ქართველთა შორის წერა-კითხვის გამავრცელებელი საზოგადოება) הייתה ארגון צדקה שנוסד על ידי אינטלקטואלים גאורגים מובילים במאי 1879, במטרה לקדם את התחייה התרבותית בקרב איכרי גאורגיה, שהייתה אז חלק ממלכות המשנה של הקווקז של האימפריה הרוסית. הארגון המשיך להתקיים גם בתקופה הסובייטית, עד לשנת 7‏/1926.
בהתארגנותם של האצילים איליה צ'בצ'בדזה ודימיטרי קיפיאני והמחנך יעקב גוגבשווילי, הופעלו, רשת של בתי ספר, חנויות ספרים וספריות ברחבי גאורגיה; אימנו מורים ותמכו בעתונות הגאורגית. הנסיך צ'בצ'בדזה, סופר בולט, המשיך לשחק תפקיד מפתח באגודה, ובשנת 1885, הוא ירש את היושב ראש הראשון של האגודה, דימיטרי קיפיאני, עד שנפטר בהתנקשות בשנת 1907. הארגון, שאושר על ידי השלטונות האימפריאליים, התערב למעשה בכל פעילויות המשכילים הגאורגים, במספר פעולות פילנתרופיות ורשמיות, והיה אחד מהמרכיבים שתרמו להתעוררות הלאומית הגאורגית במחצית השנייה של המאה ה-19.
בשנת 1923 נפתחה מחדש ספריית הפרלמנט הלאומית של גאורגיה, ועם פירוק האגודה, מספר שנים לאחר מכן, הועברו הספרים של ספריית האגודה אליה.
הנסיכים-שותפים של אנדורה

היסטוריה

במהלך המאה ה-11 ועד המאה ה-13, התקיים סכסוך בין שליטים מקומיים על השליטה באנדורה, שנפתר בשנת 1278 בחתימת ה"שוויון" - חוזה שקבע שהשלטון באנדורה יהיה משותף בין רוזן פווה הצרפתי (שתוארו עבר, בסופו של דבר, לשליט צרפת - המלך ולאחר מכן לנשיא) והבישוף של אורחל, שבמחוז האוטונומי קטלוניה שבספרד.
הנסיכים-השותפים של אנדורה אינם מתגוררים בה, ולכן לא מבצעים את תפקידם באופן ישיר, אלא על ידי נציגים. את נשיא צרפת מייצג באנדורה  פטריק סטרזודה (מכהן בתפקיד מ-14 במאי 2017), ואת ז'ואן אנריק ויווס אי סיסיליה מייצג נמסי מרקס אוסטה (מכהן בתפקיד מ-3 בינואר 1993).
עם התקבלותה של חוקת אנדורה בשנת 1993, צומצמו באופן ניכר סמכויותיהם של נסיכיה, ונהפכו לסמליות בלבד למעט זכות הטלת הווטו על החלטות הממשלה באנדורה.

תפקיד וסמכויות

פרק זה לוקה בחסר. אנא תרמו לוויקיפדיה והשלימו אותו.  
הנסיכים-שותפים של אנדורה ממלאים תפקידים שונים, בעבר גם ביצועיים, אך כיום בעיקר סמליים.
אתיקה משפטית

החלת כללי אתיקה של עורכי דין

בישראל פועלים עשרות אלפי עורכי דין. מפאת חשיבות מקצוע עריכת הדין ונגיעתו בכל תחומי החיים בין אם בעניינים הנוגעים לכיסו של אדם ובין אם בעניינים הנוגעים לחירותו, מעשיו, משפחתו ועוד, עלה צורך להסדיר באמצעים חקיקתיים את יחסי עורכי הדין עם לקוחותיהם, וכן את יחסיהם של עורכי הדין בינם לבין עצמם ובינם לבין בית המשפט.
לפיכך, הותקנו בשנת 1986 כללי לשכת עורכי הדין (אתיקה מקצועית) התשמ"ו-1986, מכוח חוק לשכת עורכי הדין, התשכ"א-1961, אשר נועדו להסדיר את האתיקה של עורכי דין בישראל.

שמירה על כבוד המקצוע

מדוע ישנה התייחסות ברורה בכללי לשכת עורכי הדין (אתיקה מקצועית) לשמירה על כבוד מקצוע עריכת הדין? יש המייחסים זאת לירידת קרנו של מקצוע עריכת הדין, או מחשש לירידה כזו, ויש המייחסים זאת להיותו של כבוד המקצוע חלק אינטגרלי מחשיבותו.
כללים שונים נועדו לשמור על היותו של מקצוע עריכת הדין מקצוע בעל שיעור קומה, לרבות- דרישה כי פגישה בין עורך דין ללקוחו תתקיים במשרדו של עורך הדין או במקום הולם, ייחוד משרדו של עורך הדין לפעילות משפטית גרידא, ייחוד שכר טרחה לתשלום בכסף ולא בתמורה אחרת שאינה כספית והסדרת אופן הפרסומת של משרד עורכי דין, באופן שפרסומת לא תהווה פגיעה בכבוד וביוקרת המקצוע.

יחסים שבין עורך דין לחברו

על עורך הדין חלה חובה לנהוג בכבוד ובאופן "חברי" כלפי הצד שכנגד. מהחלטות ועדת האתיקה ניתן ללמוד, כי מניעת דחיית מועד דיון לבקשת הצד השני, למשל, מטעמים של התנכלות או חוסר התחשבות, הינה עבירה אתית.
על עורך דין לנהוג כלפי חברו בדרך ארץ, ובאופן שלא יבזה את כבוד מקצוע עריכת הדין. על עורך דין אסור לאיים על הצד שכנגד, ואל לו לפנות לצד שכנגד אלא באמצעות עורך דינו. בנוסף, באם עורך דין קיבל לטיפולו עניין הנמצא בטיפולו של עורך דין אחר, על עורך הדין להודיע לחברו המטפל הנוכחי כי התיק נמסר אליו.

יחסים שבין עורך דין לבית המשפט

עורך דין חייב בשמירה על כבודו של בית המשפט, ואי שמירה על כבודו עלולה לעלות לעורך הדין "ביוקר", לרבות אישום בביזיון בית המשפט הקבוע בחוק העונשין. על עורך דין חל איסור להטעות את בית המשפט בעובדות לא נכונות, בחצאי אמיתות, בפסיקה לא מעודכנת ועוד.

הגופים האמונים על שמירת אתיקה של עורכי דין

מוסדות לשכת עורכי הדין הדנים בנושאים של אתיקה מקצועית ומשמעת עוגנו בחוק לשכת עורכי הדין.

ועדת האתיקה של לשכת עורכי הדין

בכל מחוז בישראל לפי חלוקת המחוזות המשפטיים, קיימת ועדת אתיקה אשר דנה בתלונות שהוגשו כנגד עורכי דין החברים באותו מחוז. ועדת האתיקה בוחנת התקיימות של עבירת משמעת לפי כללי לשכת עורכי הדין וחוק לשכת עורכי הדין.

תפקיד בית הדין המשמעתי

בית הדין המשמעתי דן בעבירות משמעת שהוגשו כנגד עורכי דין והרכבו מופיע בחוק לשכת עורכי הדין.

המסגרת המשפטית

כללי אתיקה של עורכי דין בישראל מהווים מסגרת עליונה בחשיבותה לשמירה על התנהלות תקינה של עורכי דין בישראל. ראינו כיצד לשכת עורכי הדין מבקשת לשמור על כבודו ויוקרתו של מקצוע עריכת הדין, באמצעות התקנת כללים ובאמצעות הקמת מוסדות לטיפול בענייני אתיקה, וכן כיצד פועלת הלשכה להסדרת היחסים בין עורך הדין לבין סביבתו, בסביבה עתירת חיכוכים.
גבעת חיים מאוחד

מקור השם

במלאת שנה לעלייתו של קיבוץ ג' על הקרקע, הוחלט לקרוא ליישוב "גבעת חיים", על שמו של חיים ארלוזורוב, המנהיג הציוני שנרצח על חוף ימה של תל אביב. לזכרו בנו החברים את "עיגול ארלוזורוב" ונטעו סביבו עצי פיקוס.

תולדות הקיבוץ

בשנת 1925 הגיעה קבוצת העולים הראשונה מרומניה לקיבוץ ג', ומשם ב-1927, עברה לבת גלים, שבחיפה. קיבוץ ג' התפלג ב-1930, וב-14 ביולי 1932 עלו אנשי הקיבוץ לקרקע.
ב-25 בנובמבר 1945 התקיים המצור על גבעת חיים. 
לאחר קום המדינה, בשנת 1949, נוספו לקיבוץ שטחים מהצפון, הרבה מעבר לשורת האקליפטוסים, מהאדמות של הכפרים הערבים הסמוכים שננטשו. בשנת 1951 עזבו חברי מפא"י את הקיבוץ והקימו מעבר לכביש את גבעת חיים איחוד.
בשנים הראשונות עדיין לא נבנו בתים, חדר האוכל שכן בצריף, והוקמו ענפים בהם: פלחה, מטעים, גן ירק, רפת, לול, משתלה, מכוורת, מכבסת חוץ ומאפייה. ענפים נוספים נוסדו לאחר מכן בהם דיר כבשים ומטוויית צמר, חבתנייה, ברווזייה, אורווה ומפעל שימורי מזון לצבא הבריטי – גת.  
במשך שנים קבוצות הפועל גבעת חיים בכדורסל נשים וגברים שיחקו בליגות הלאומיות.
בשנת 1990 הוקמו בקיבוץ בתי הספר האזוריים, "יובלים" ו-"שחר" (שמאוחר יותר הועבר לעין החורש), וב-2002 הקיבוץ הופרט וכל אורחות החיים בו השתנו.
דיני נזיקין

ההיסטוריה של דיני הנזיקין במדינת ישראל

דיני הנזיקין של מדינת ישראל הם ירושה מהמנדט הבריטי. פקודת הנזיקין, כנובע משמה, היא חיקוק מנדטורי (חיקוקים מנדטוריים נקראים "פקודה", להבדיל מחוק, שאותו חוקקה הכנסת). עם השנים פיתח בית המשפט העליון פרשנות ישראלית מקורית לפקודה ויצק בה תוכן משלו, עד כדי התנתקות מוחלטת מהפרשנות על פי המשפט המקובל האנגלי. אך עדיין, ניסוחה של הפקודה הוא ברובו ירושת המנדט הבריטי. בשלבי חקיקה ראשונים נמצא תזכיר חוק דיני ממונות, שאמור לאגד את כל דיני החיובים - הרצוניים והבלתי רצוניים.

רקע היסטורי של פקודת הנזיקין

עם תחילתו של המנדט הבריטי החליט המחוקק הבריטי כי תושבי האזור אינם מסוגלים להתמודד עם דיני הנזיקין הבריטיים והותיר על כנו את המשפט הנזיקי העות'מאני. בפסק דין דנוביץ' משנת 1942 אף קבע בית המשפט העליון המנדטורי, כי דיני הנזיקין הבריטיים לא יועתקו למשפט המנדטורי, על אף הוראת סימן 46 לדבר המלך במועצה על ארץ ישראל, המתיר החלת משפט אנגלי בשטח המנדט אם הדבר נדרש. בשנת 1944 החליט המחוקק הבריטי להחיל את דיני הנזיקין הבריטיים, באמצעות העתקת חוק הנזיקין הקפריסאי ויצירת פקודת הנזיקין המנדטורית. בשנת 1947 הורה הנציב העליון בצו, על כניסתה לתוקף של פקודת הנזיקין. השהות שבין יצירת הפקודה למתן הצו נועדה לאפשר לציבור ללמוד את תוכן החוק.
עד היום, לצורכי פרשנות מונחי הפקודה, יש לפנות לפסיקה באנגליה - וזאת לאור סעיף 1 לפקודת הנזיקין (סעיף זה לא הושמט על אף קיומו של סעיף 16 לפקודת סדרי השלטון והמשפט, אשר נחקק על ידי מועצת המדינה הזמנית, לפיו המשפט במדינת ישראל אינו כפוף עוד להוראות פרשניות מנדטוריות).

פקודת הנזיקין

החיקוק העיקרי בדיני הנזיקין הוא פקודת הנזיקין [נוסח חדש], הדנה בסעיפיה בשאלות שהועלו למעלה - היקף האחריות, היקף הפיצוי וכיוצא בזה, וכן היא דנה בעוולות.
סודי ביותר!

תקציר העלילה

ניק ריברס (ואל קילמר, בהופעתו הקולנועית הראשונה) הוא כוכב פופ אמריקאי דמוי אלביס פרסלי אשר מגיע לסיבוב הופעות בגרמניה המזרחית ומתאהב בהילארי פלמונד (לוסי גוטרידג'), צעירה יפה אותה הוא פוגש במסעדה. במהרה מתברר לו כי היא בתו של ד"ר פול פלמונד (מייקל גוף) - מדען שנחטף בידי השלטונות. ריברס יוצא לעזרתה של הילארי, ומוצא עצמו נלחם על ליבה כנגד אהבת נעוריה - נייג'ל (כריסטופר וילרס), גבר אותו הילארי ראתה לאחרונה לפני שנים על אי בודד, ואשר לאחרונה חזר לחייה כ"האבוקה" - מנהיג מחתרת צרפתית אשר יוצאת לחלץ את המדען החטוף.

ביקורות ותגובות

הסרט זכה לביקורות מעורבות ולציון 76% באתר ריכוז הביקורות Rotten Tomatoes, מתוך 25 ביקורות.
דלתון (מושב)

היישוב היהודי לאורך ההיסטוריה

לפי המסורות שעברו מדור לדור ואף שגורים בפי הערבים, בדלתון, נמצא קברם של רבי יוסי הגלילי ובניו רבי אליעזר ורבי שמואל וכן יש אומרים שקבור שם הלל נשיאה או רב הלל. מאוחר יותר נקבר שם גם רבי אליהו הכהן גאון. בין דלתון לעלמא קבור רבי יהודה בן תימא. יצחק בן צבי מזהה את דלתון כ"בית דלתיא" המוזכר בתוספתא ראש השנה פ"א, "שהיו משיאין בהם משואות להודיע זמן קידוש החודש".
השם דלתון נזכר בספרות ימי הביניים ובגניזה הקהירית. בגניזה נמצא קטע של מכתב שנשלח מדלתון למצרים ומסיים במילים אלה: "ושלומך ירבה אוהבתך ובנך ודורש שלומך שלמה הכהן מעיר דלתון בן יוסף נ"י". מסופר על אליהו הכהן שמת בעיר צור בשנת 1083: וישואו כל ישראל במשא כתף ולא על סוסים... להר הגליל, לדלתון בראש ההר.
בחורבה מצפון ליישוב נמצאו שרידי בית כנסת. יוסף ברסלבי מצא במקום משקוף ותבליט זר ובתוכו כף תמר. מאוחר יותר נמצא עמוד שיש מבית בית הכנסת ועליו כתובת הקדשה בארמית הכוללת את הנוסח המוכר מבתי כנסת אחרים: "דכרין" - כלומר זכורים, "לטוב" ו"מלכה דעלמה".

הקמת המושב

היישוב הוקם כקיבוץ על ידי עולים מטריפולי, טורקיה ומצרים שעברו הכשרה בטירת צבי ולאחר מכן חיכו להתיישבות במקום זמני ליד כפר אתא. בסוף 1948 התיישבו באופן זמני בכפר ערבי נטוש ליד ביריה ובינואר 1949 התיישבו בכפר שחר, 3 קילומטר מדלתון. הקיבוץ לא החזיק מעמד זמן רב ובמחצית הראשונה של 1950 עלו למקום 32 משפחות מעולי טריפולי.
לאחר שהתברר שקרקעות כפר שחר הוחכרו לאנשים פרטיים עברו המתיישבים באוגוסט 1953 לכפר א-דלאתה הנטוש והתיישבו בו. לכל משפחה ניתנו דונם קרקע ליד הבית וארבעה דונם במרחק מהבית.

אתרים באזור

ליד אגם דלתון מצוי שקע הבזלת של דלתון.
צפונית למושב נמצא פארק תעשיות רמת דלתון, ובו מפעלים כיקב דלתון. ביישוב נמצא קברו של רבי אליהו הכהן גאון.
פרנקי מוניז

שנותיו המוקדמות

מוניז נולד בניו ג'רזי לאב מסעדן ואם שעבדה בתור אחות. למוניז אחות גדולה בשם כריסטינה. מוניז התגלה לראשונה בגיל 8 בתחרות כשרונות בראלי, לשם עברה משפחתו. מוניז לוהק לשחק את טים בהפקה של מזמור חג המולד. לאחר מכן הוריו התגרשו והוא עבר להתגורר בברבנק יחד עם אמו. לאחר מכן קיבל תפקיד קטן בסרט "Lost & Found" שהוביל לפריצה הגדולה.

קריירת משחק

הסדרה מלקולם באמצע עלתה ב-9 בינואר 2000 בתור סדרה לאמצע העונה אך במהרה צברה קהל מעריצים כאשר הפרק הראשון נצפה על ידי 23 מיליון איש והשני על ידי 26 מיליון. בשנת 2001 קיבל מוניז מועמדות לפרס אמי. לאחר מכן ביצע מוניז הופעות אורח בסדרות כמו: ליזי מקגוויר, מד טי.וי וסברינה. באותו זמן ביצע גם דיבוב לכמה משחקי אינטרנט וביניהם למשחק עולמות סטארגייט.
ב-2002 דובב חלק מהחיות בסרט דוקטור דוליטל 2 ובאותה שנה גם השתתף בסרט שקרן בריבוע לצידה של השחקנית אמנדה ביינס. לאחר מכן הופיע מוניז בסדרת המתיחות של אשטון קוצ'ר, פאנק'ד. ב-2003 יצא הסרט הסוכן קודי בנקס בכיכובו של מוניז ושנה לאחר מכן יצא לו סרט המשך בשם "הסוכן קודי בנקס 2: יעד לונדון". במהלך צילומי הסרט למד מוניז אמנות לחימה. בשנת 2005 דיבב מוניז זברה בסרט לרדת מהפסים. מוניז גם הופיע בתור עצמו בסדרה הקומית משפחה בהפרעה.
בתחילת 2006 השתתף מוניז בסרט "השנה הכי סקסית שלי" לצידו של השחקן הרווי קייטל שגילם את אביו. באותה שנה הסתיימה הסדרה מלקולם באמצע ולאחר סיומה יצא סרט אימה בכיכובו של מוניז הנקרא "Stay Alive". ב-2012 ביצע מוניז הופעת אורח בעונה השנייה של הסדרה אל תסמוך על הכלבה מדירה 23 בתור עצמו.

עבודות אחרות

מוניז החל לכתוב בשנת 2004 כאשר כתב תסריט לסדרת הטלוויזיה "Granted". לאחר מכן הוא גם שימש כמפיק בסדרה. מוניז שימש כמפיק גם בסרט האנימציה "Choose Your Own Adventure: The Abominable Snowman". בשנת 2007 הפיק את הסרט " Choose Connor". 
מוניז הצטרף ללהקה "You Hang Up" בתור מתופף. ב-2012 חבר מוניז ללהקה בשם "Kingsfoil" כמתופף.

נהג מירוצים

בשנת 2005 ניצח מוניז במירוץ המכוניות לסלבריטאים הנערך על ידי חברת טויוטה. מוניז חתם על חוזה והחל להתחרות ושנה לאחר מכן השתתף בתחרות "Formula BMW World Final" והגיע למקום ה-29. ב-2007 השתתף מוניז במרוץ המכוניות של אטלנטה שם הוא התחרה במשך 12 סיבובים, הגיע למקום התשיעי וזכה ב-17 אלף דולר.

חיים אישיים

בשנת 2007 החל מוניז לצאת עם אליסה מארי והשניים התארסו ב-22 באוקטובר 2011. ב-30 בנובמבר 2012 התאשפז מוניז בבית חולים לאחר שעבר מיני שבץ. מוניז מתגורר כרגע באריזונה.
רודי רודריגס

ביוגרפיה

רודריגס נולדה באנסואטגי, ונצואלה, וביצעה בתחילת הקריירה שלה מספר תפקידים בתיאטרון. ב-1985 זכתה במקום השני בתחרות "מיס ונצואלה" וייצגה את ונצואלה בתחרות מיס עולם 1985 שם זכתה במקום הרביעי.
ב-1987 שיחקה תפקיד קטן בסרט "007 באזור המסוכן". ב-2007 שיחקה את דמותה של ברי ואן די קמפ בגרסה הקולומביאנית של "עקרות בית נואשות" ושיחקה בטלנובלות רבות במדינתה.
רודריגס הוציאה קו של מוצרי קוסמטיקה הנקרא "Ruddy Rodríguez Cosmetics".